3 Ntwa eo ya letsatsi le legolo la Modimo e ntse e atamela ka bofefo. Go diragadiwa ga katlholo ya Modimo mo bathong ba ba boikepo ba motlha wa rona le gone go tla diragala fela jaaka go ile ga direga ka dikatlholo tsa ga Jehofa kgatlhanong le Juda le Babelona. Le fa go ntse jalo, gone jaanong ke eng fa re sa ikakanye re le kwa Juda mo motlheng wa ga Habakuke? Go diragalang mo nageng eo? Jehofa ke “Modimo yo o lefufa (yo o tlhoafetseng); Modimo yo o sa letleng go pataganngwa le ope.” (Ekesodo 20:5, ntlhanyana e e kwa tlase go NW) E re ka e le Mmopi, o na le tshwanelo ya go batla gore re ineele mo go ene fela. (Tshenolo 4:11) Le fa go ntse jalo, Jehofa o kgona go itshokela makoa a batho. Ka gone mopesalema Dafide o ne a opela jaana ka ene: “Jehofa o kutlwelobotlhoko e bile o pelontle, o bonya go galefa e bile o na le bopelonomi jo bogolo jwa lorato. Ga a kitla a nna a latofatsa ka bosakhutleng . . . Ga a re direla kafa maleong a rona; le gone ga a re tlisetsa se se re tshwanelang kafa ditlolong tsa rona.” Ee, fa re ikwatlhaya, Modimo ‘o itshwarela tlolo ya rona yotlhe.’—Pesalema 103:3, 8-10.